 BARAZA la Madiwani wa Halmashauri ya Wilaya ya Siha mkoani Kilimanjaro limeomba ugawaji wa fedha za Mfuko wa Jimbo kuzingatia taratibu. Agizo hilo linatokana na baadhi ya madiwani kulalamika kuhusu utaratibu wa ugawaji wa fedha hizo kutozingatiwa na kupelekwa kwenye baadhi ya kata kwa upendeleo. Diwani wa Kata ya Ivaeny, Elia Kiwia alisema kuna sheria inayoongoza matumizi ya mfuko huo na inasema fedha hizo zigawanywe kwenye kata zote, lakini hawajapata taarifa kuona kama kila kata ilipewa kwa uwiano.Kaimu Mwenyekiti wa Baraza hilo, Juma Jani alisema fedha hizo ni za serikali na Mwenyekiti ni Mbunge wa Jimbo, Dk Godwin Mollel ambaye alikaa kikao na wajumbe ambao waliamua fedha hizo zipelekwe kwenye maeneo yenye changamoto zaidi. Jani alisema kikao kinachofuata madiwani wasomewe mwongozo wa ugawaji wa fedha hizo.